Mădălina Diana Ghenea. Mădălina Diana Ghenea (; 1987-yil 8-avgustda tugʻilgan) – ruminiyalik aktrisa va model. Ghenea oʻzining modellik faoliyatini 15 yoshida boshlagan va Italiyaning Milan shahrida Gattinoni brendi uchun taqdimotlar qilgan. U „Deep Fear“ trilleridagi Nahomi hamda „House of Gucci“ filmidagi Sophia Loren rollari bilan xalqaro miqyosda mashhurlikka erishgan. Biografiyasi. Faoliyati davomida Mădălina Diana Ghenea Ruminiya, Italiya, Germaniya, Yaponiya, Avstriya, Ispaniya, Fransiya va Janubiy Afrikada boʻlib oʻtgan moda namoyishlarida ishtirok etgan hamda "Peroni", "New Yorker" va "Quelle" kabi bir nechta brendlarning reklamalarida chiqqan. U, shuningdek, "MRA" agentligining yana ikkita modeli Catrinel Menghia va Carmen Prodan bilan birga xalqaro taqvim uchun tanlanb olingan. 2007-yilda u Eros Ramazzottining „The New Best of Eros Ramazzotti – Il tempo tra di noi“ nomli albomi uchun suratga olingan musiqiy videoda rol ijro etdi. Ghenea u yerda Ramazottining sevgilisi sifatida rol oʻynagan. 2010-yilda u Italiyaning „Ballando con le Stelle“ nomli isteʼdodlar shousining oltinchi mavsumida ishtirok etgan, uning sherigi raqqosa Simone Di Pasquale edi. 2011-yilda u "TRE-Italy" mobil kompaniyasining, "DEHA" raqs kiyimlari brendining va "Mille Miglia vintage" poyga avtomobillarining brend yuzi boʻlgan. 2011-yilda u Italiyaning „I solitie idioti“ filmida Irina rolida aktrisa sifatida debyut qilgan. 2013-yilda u Jude Law bilan birga „Dom Hemingway“ filmida rol ijro etgan. 2015-yilda Ghenea Paolo Sorrentino tomonidan suratga olingan „Youth“ dramatik filmida Miss Universe sifatida paydo boʻldi. Ghenea Italiyalik aktyor Gabriel Garko bilan birga "Sanremo musiqa festivalining" 2016-yilgi mavsumida Carlo Contiga yordamchi sifatida boshlovchilik qilgan. U 2016-yil sentabr oyida Belén Rodríguez oʻrniga Vanitas nomli brendining yuzi sifatida faoliyat yurita boshlagan. Shaxsiy hayoti. Mădălina Diana Ghenea rumin, italyan, ispan va ingliz tillarini yaxshi biladi. U Gaiti Respublikasiga yordam berish maqsadida „Artists for Peace and Justice“ nomli tashkilotga aʼzo boʻlgan. Genea oʻzining tugʻilgan shahri hisoblangan Slatinadagi asosiy kasalxonaning tugʻruq boʻlimini taʼmirlash uchun katta miqdorda mablagʻ xayriya qilgan. 2011-yil oxirida u aktyor Leonardo DiCaprio bilan ishqiy munosabatda boʻlgan. 2012—2013-yillar oraligʻida u aktyor Gerard Butler bilan munosabatda boʻlgan edi. 2014-yilda esa Michael Fassbender bilan boʻlgan qisqa munosabati haqida xabarlar tarqalgan. 2017-yil mart oyida u ijtimoiy tarmoqlarda ruminiyalik millioner Matei Stratandan birinchi farzandiga homilador ekanligini eʼlon qilgan. 2023-yilda esa Ghenea tennischi Grigor Dimitrov bilan munosabatda boʻlgan.